club47031643
10.06.2012.
Ыраак jиит тужымда
Jурукты  ташка jурагам
Чактар öткÿре  jылыйбас
Чачылбас изимди артыскам
Мен jуучыл болгом
Jе jураарын сÿÿйтем
Jуруктар  кöзиме  кöрÿнип келетен
Эбиреде мени чуҥдап келетен 
Мени jура, jура дежип
Jуучылдар  jÿгÿрижип келетен
Мен уй айдап jадым
А мен дезе  аҥдап jадым деп
Арткандары кыйгырыжатан
Ончозын ла  мен jурайтам
Мойнобойтом
А не мойножорым мен 
Jураары jуулажары эмес
Jуулыжала öлÿжери эмес
Jурукты кöрÿп ончозы сÿÿнер
Öлÿмди кöрÿп ончозы ыйлаар
Ондо не jакшы
Jе jуулашпас арга база jок
Эбиреде öштÿлер
Кажызыла сени кетеп jат 
Jеҥип аларга
Jериҥди jуртыҥды айрып аларга
Амадап jат 
Каан Тергеени бектеерге
Jе тергее jаан
Jетпей jат jуучылдар 
Оныҥ учун 
Мен база  jуулажадым
Jÿгÿредим
Jыдалу
Сайыжадым
Ок-jаалу
Адыжадым
Акту кÿÿнимнеҥ 
Айдынадым
Алканадым 
Алтай Кудайым  деп
Аргада деп
Бу чактаҥ 
Чыгар деп
Мениҥ калыгымды 
Кырба деп
Кайа таштагы изимди
Артыс деп
Jердиҥ ÿстÿне 
Jуруктарымды деп
Албаты билзин деп
Алтай jуучыл  болгон деп
Алтайы  учун тартышкан  деп
Колында  jыдалу
 Турушкан деп
Тургун  калыктыҥ изин
Тÿймеендÿ  чактар  ажыра
Аткарган деп 
Jурукты jурап
Jÿк ле бойын  сананбаган деп
Jуук öйлöрди  кöрбöгöн деп
Ыраада  кöргöн деп
Ырымдап  айткан деп
Андый öй болор деп
Алтай  деп албаты болор деп 
Аjыктап кöрöр олор таштарды деп
Аайлабай базар олор jуруктарды деп

Энчи-jöжööзи  деп кöрбöс  олорды деп
Öскö уктуга  jапшырар деп 
Öксöдип мени бастырар деп
Öрö турган  Кудайдыҥ алдында 
Оролгон  чактардаҥ
Оролонгон корумдардаҥ 
Кайа таштагы jуруктардаҥ 
Мен келдим
Jурукчы jуучыл
Айдып  келдим
Албатыга 
Jартап келдим
Jажына
Jаткан jерим-Алтай
Jÿрген jерим-Алтай
Сÿÿген jерим-Алтай
Сананган jерим –Алтай
Киндигимле  тудуш кабайым
Кирбигимле тудуш алтайым
Канымла тудуш кудайым
Курбустанныҥ  курчузында
Курлаазында алтайым
Ары кöрÿп 
Ыраактаҥ алкагам
Бери кöрÿп
Jууктаҥ алкагам
Сÿнемди  кондыргаҥ 
Сööгимди  койдонгоҥ 
Сенеҥ öскö тöрöл билбезим
Сенеҥ  башка туул болбозым
Седеркек  тууларыҥ 
Мениҥ кереезим
Сениле тудуш
Алтай албаты 
Арjанынаҥ  келген
Бого
Билерге
Бойыныҥ истерин 
Кöрöргö 
Аларга
Айлаарга
Jуруктарды
Jööргö
Jажына
Энчиленерге 
Эленчек –колончыктарына 
Артызарга
Алтай jерин
Алтай адын
Алтай кебин
Алтай кемин
Алынарга 
Албаданза
Арга-чыдалду болор
Ары да jаҥду 
Бери де jаҥду
Öткöндÿ де 
Келерлӱ де 
Калык болор
Кайа таштагы 
Истерлÿ
Jон болор
Баш болзын Божогон
Баш болзын Баш болзын.